b'\n_START_ARTICLE_\nDumitru Bagdasar\n_START_SECTION_\nStudii\n_START_PARAGRAPH_\nDumitru Bagdasar s-a n\xc4\x83scut \xc3\xaentr-o familie armean\xc4\x83 de \xc8\x9b\xc4\x83rani r\xc4\x83ze\xc8\x99i cu mul\xc8\x9bi copii._NEWLINE_A fost cel mai mare dintre b\xc4\x83ie\xc8\x9bi. \xc3\x8enzestrat cu o deosebit\xc4\x83 sete de \xc3\xaenv\xc4\x83\xc8\x9b\xc4\x83tur\xc4\x83 \xc8\x99i o putere de munc\xc4\x83 prodigioas\xc4\x83 el a fost un elev str\xc4\x83lucit, \xc3\xaencep\xc3\xa2nd \xc3\xaenc\xc4\x83 din \xc8\x99coala primar\xc4\x83 pe care a urmat-o \xc3\xaen Idricii de Sus._NEWLINE_Distan\xc8\x9ba de c\xc3\xa2\xc8\x9biva kilometri dintre casa p\xc4\x83rinteasc\xc4\x83 din Ro\xc8\x99ie\xc8\x99ti \xc8\x99i \xc8\x99coala din Idricii de Sus, o parcurgea pe jos de dou\xc4\x83 ori pe zi, adeseori pe \xc3\xaentuneric, \xc3\xaenfrunt\xc3\xa2nd intemperiile vremii._NEWLINE_A urmat apoi cursurile Liceului "Gh. Ro\xc8\x99ca Codreanu" din B\xc3\xa2rlad (absolvent al sec\xc8\x9biei moderne, promo\xc8\x9bia 1913)._NEWLINE_\xc3\x8en 1913 se \xc3\xaenscrie la Facultatea de Medicin\xc4\x83 din Bucure\xc8\x99ti, pe care o frecventeaz\xc4\x83 cu mari greut\xc4\x83\xc8\x9bi materiale, fiind nevoit s\xc4\x83-\xc8\x99i c\xc3\xa2\xc8\x99tige singur existen\xc8\x9ba._NEWLINE_La sf\xc3\xa2r\xc8\x99itul anului III de facultate se angajeaz\xc4\x83 la Institutul Medico-Militar sper\xc3\xa2nd s\xc4\x83 rezolve "problema financiar\xc4\x83". Intervine Primul R\xc4\x83zboi Mondial, este mobilizat \xc8\x99i trimis pe front ca medic militar._NEWLINE_Demobilizat \xc3\xaen 1918, \xc3\xae\xc8\x99i continu\xc4\x83 studiile medicale p\xc3\xa2n\xc4\x83 \xc3\xaen 1922 c\xc3\xa2nd ob\xc8\x9bine titlul de Doctor \xc3\xaen Medicin\xc4\x83 cu teza "Contribu\xc8\x9biuni la studiul sindromului parkinsonian postencefalitic"._NEWLINE_Se orienteaz\xc4\x83 c\xc4\x83tre Neurologie la clinica marelui neurolog, Dr. Gheorghe Marinescu._NEWLINE_Dup\xc4\x83 absolvire devine medic secundar la Spitalul Militar unde, \xc3\xaen anii 1922\xe2\x80\x931926 acumuleaz\xc4\x83 vaste cuno\xc8\x99tin\xc8\x9be de Neurologie \xc8\x99i Chirurgie General\xc4\x83 la sec\xc8\x9bia Neurologie condus\xc4\x83 de Dr. Dimitrie Noica, respectiv sec\xc8\x9bia Chirurgie condus\xc4\x83 de Dr. Mihail Butoianu._NEWLINE_Frecventeaz\xc4\x83 de asemenea Laboratorul Catedrei de Histologie \xe2\x80\x93 pe atunci sub conducerea Dr. \xc8\x98tefan Besnea \xe2\x80\x93 \xc8\x99i Anatomie patologic\xc4\x83 Bucure\xc8\x99ti._NEWLINE_\xc3\x8en 1927 \xc3\xae\xc8\x99i d\xc4\x83 demisia din armat\xc4\x83, se c\xc4\x83s\xc4\x83tore\xc8\x99te cu Dr. Florica Ciumetti (se cunoscuser\xc4\x83 ca medicini\xc8\x99ti). \xc3\x8en loc de c\xc4\x83l\xc4\x83torie de nunt\xc4\x83, cu resurse foarte modeste, pleac\xc4\x83 \xc3\xaempreun\xc4\x83 la specializare \xc3\xaen America, la Boston. Aici, \xc3\xaen anii 1927-1929, Dumitru Bagdasar se specializeaz\xc4\x83 \xc3\xaen Neurochirurgie la vestita clinic\xc4\x83 Peter Bent Brigham a Dr. Harvey Cushing, pionierul mondial al neurochirurgiei moderne. \xc3\x8empreun\xc4\x83 cu Dr. Percival Bailey, public\xc4\x83 dou\xc4\x83 lucr\xc4\x83ri privind "Tratamentul gomelor cerebrale" \xc8\x99i "Cordoblastoamele intracraniene".\n_START_SECTION_\nActivitate profesional\xc4\x83\n_START_PARAGRAPH_\n\xc3\x8entor\xc8\x99i \xc3\xaen \xc8\x9bar\xc4\x83 \xc3\xaen 1929, Doctorii Dumitru \xc8\x99i Florica Bagdasar \xc3\xaent\xc3\xa2mpin\xc4\x83 greut\xc4\x83\xc8\x9bi din partea oficialit\xc4\x83\xc8\x9bilor \xc8\x99i sunt repartiza\xc8\x9bi la periferia \xc8\x9b\xc4\x83rii._NEWLINE_Primele interven\xc8\x9bii neurochirurgicale, Dr. Dumitru Bagdasar le realizeaz\xc4\x83, \xc3\xaen condi\xc8\x9bii improvizate, precare, \xc3\xaen Spitalul din Jimbolia (1929-1931), apoi \xc3\xaen Spitalul de Boli Nervoase din Cern\xc4\x83u\xc8\x9bi (1931-1933). _NEWLINE_\xc3\x8en 1933, exasperat de anumite \xc8\x99icane total nemeritate, \xc3\xae\xc8\x99i d\xc4\x83 demisia de la Spitalul din Cern\xc4\x83u\xc8\x9bi, \xc8\x99i, \xc3\xaempreun\xc4\x83 cu so\xc8\x9bia sa se \xc3\xaentoarce la Bucure\xc8\x99ti._NEWLINE_Aici continu\xc4\x83 s\xc4\x83 fac\xc4\x83 interven\xc8\x9bii neurochirurgicale la Spitalul de Urgen\xc8\x9b\xc4\x83, ca \xc8\x99i la alte spitale: \xc3\xaen mod improvizat, aduc\xc3\xa2ndu-\xc8\x99i propria trus\xc4\x83 cu instrumente chirurgicale \xc8\x99i recrut\xc3\xa2nd de fiecare dat\xc4\x83 personalul de care avea nevoie \xc3\xaen sala de opera\xc8\x9bie._NEWLINE_\xc3\x8en toat\xc4\x83 aceast\xc4\x83 perioad\xc4\x83 de pionierat el a avut \xc3\xaen so\xc8\x9bia lui un sprijin indispensabil: ea a fost aceea care l-a secundat \xc3\xaen sala de opera\xc8\x9bie \xc8\x99i i-a fost constant al\xc4\x83turi._NEWLINE_Cu sprijinul profesorilor Ion Iacobovici, Nicolae Minovici \xc8\x99i al devotatului s\xc4\x83u prieten, marele histolog Ion T. Niculescu, ob\xc8\x9bine, prin concurs, \xc3\xaen 1935, \xc3\xaenfiin\xc8\x9barea unui mic serviciu de neurochirurgie, cu zece paturi \xc8\x99i o singur\xc4\x83 sal\xc4\x83 operatorie, \xc3\xaen Spitalul Central de Boli Nervoase \xc8\x99i Mintale din Bucure\xc8\x99ti. Acesta a devenit nucleul viitoarei Clinici de Neurochirurgie a Facult\xc4\x83\xc8\x9bii de Medicin\xc4\x83, de unde se va dezvolta \xc8\x99coala rom\xc3\xa2neasc\xc4\x83 de neurochirurgie._NEWLINE_Aici \xc8\x99i-a format \xc3\xaen sf\xc3\xa2r\xc8\x99it propria echip\xc4\x83 de neurochirurgie, a\xc8\x99a-numita echip\xc4\x83 de aur, care \xc3\xaen primii ani a constat din: doctorii Constantin Arseni, Ion Ionescu \xc8\x99i Sofia Ogrezeanu-Ionescu._NEWLINE_Aceasta din urm\xc4\x83 a devenit prima femeie neurochirurg din Rom\xc3\xa2nia \xc8\x99i, se pare, din lume. Dr. Dumitru Bagdasar a continuat s\xc4\x83 viziteze Laboratorul de Histologie al Dr. Ion T. Niculescu, aduc\xc3\xa2nd \xc3\xaen fiecare s\xc4\x83pt\xc4\x83m\xc3\xa2n\xc4\x83, \xc3\xaen numeroase borc\xc4\x83nele, sec\xc8\x9biuni din tumorile operate._NEWLINE_Faima Dr. Dumitru Bagdasar se r\xc4\x83sp\xc3\xa2ndea treptat \xc3\xaen sud-estul Europei \xc8\x99i \xc3\xaen str\xc4\x83in\xc4\x83tate._NEWLINE_La clinica sa, se internau bolnavi din Ungaria, Bulgaria, Palestina._NEWLINE_\xc3\x8entre 1931 \xe2\x80\x93 1941 a efectuat 1800 de opera\xc8\x9bii pe sistemul nervos._NEWLINE_\xc3\x8en 1939 a participat la Congresul Na\xc8\x9bional de Chirurgie din Bucure\xc8\x99ti._NEWLINE_Dumitru Bagdasar a avut o intens\xc4\x83 activitate \xc8\x99tiin\xc8\x9bific\xc4\x83, aduc\xc3\xa2nd contribu\xc8\x9bii originale \xc3\xaen domeniul cordotomiilor spinale, tuberculoamelor cerebrale \xc8\x99i patologiei tumorale a m\xc4\x83duvei spin\xc4\x83rii._NEWLINE_\xc3\x8empreun\xc4\x83 cu State Dr\xc4\x83g\xc4\x83nescu \xc8\x99i Constantin Arseni, a dezvoltat o metod\xc4\x83 original\xc4\x83 de tratament al craniostenozelor._NEWLINE_\xc3\x8en calitate de Ministru al S\xc4\x83n\xc4\x83t\xc4\x83\xc8\x9bii a creat Institutul de Endocrinologie Bucure\xc8\x99ti._NEWLINE_\xc3\x8entre anii 1945 \xe2\x80\x93 46 a fost profesor de Neurochirurgie la Facultatea de Medicin\xc4\x83 din Capital\xc4\x83._NEWLINE_Academia Rom\xc3\xa2n\xc4\x83 \xc3\xael alege membru post-mortem (1948), iar \xc3\xaen anul 1956 Clinica de neurologie a Spitalului prime\xc8\x99te numele savantului._NEWLINE_A condus clinica sa cu metod\xc4\x83 \xc8\x99i ordine, cu focul pasiunii sale profesionale; avea respect pentru valoarea oamenilor, era m\xc3\xa2ndru \xc8\x99i demn._NEWLINE_Celor peste 50 de articole de specialitate li se adaug\xc4\x83 teza de doctorat._NEWLINE_\xc3\x8entreaga sa activitate operatorie \xc8\x99i de cercetare \xc8\x99i-a g\xc4\x83sit sinteza \xc3\xaen volumul redactat \xc3\xaempreun\xc4\x83 cu Constantin Arseni (traducere \xc3\xaen limba francez\xc4\x83 de dr. Maria Niculescu, so\xc8\x9bia dr. Ion T. Niculescu ), "Trait\xc3\xa9 de Neurochirurgie", ap\xc4\x83rut postum \xc3\xaen 1951 la Editura Academiei Rom\xc3\xa2ne.\n_START_SECTION_\nActivitate politic\xc4\x83\n_START_PARAGRAPH_\nUna din preocup\xc4\x83rile sale de baz\xc4\x83 au fost, de-a-lungul vie\xc8\x9bii, problemele sociale._NEWLINE_\xc3\x8enc\xc4\x83 din copil\xc4\x83rie \xc8\x99i adolescen\xc8\x9b\xc4\x83 el era acut con\xc8\x99tient de starea precar\xc4\x83 a \xc8\x9b\xc4\x83ranului moldovean: subnutri\xc8\x9bia, mortalitatea infantil\xc4\x83 astronomic\xc4\x83, analfabetismul, lipsa de igien\xc4\x83 \xc8\x99i asisten\xc8\x9b\xc4\x83 medical\xc4\x83._NEWLINE_A\xc8\x99a se face c\xc4\x83 a devenit  om cu vederi politice de st\xc3\xa2nga \xc3\xaenc\xc4\x83 din tinere\xc8\x9be, a colaborat la "Ajutorul Ro\xc8\x99u", ajut\xc3\xa2nd pe  antifasci\xc8\x99tii  din ilegalitate, ap\xc4\x83r\xc3\xa2ndu-i \xc3\xaen procese, a f\xc4\x83cut parte activ\xc4\x83 din conducerea "Uniunii Patrio\xc8\x9bilor din anul 1942, apoi a "Partidului Na\xc8\x9bional Popular", a "Ap\xc4\x83r\xc4\x83rii Patriotice"._NEWLINE_\xc3\x8en aprilie 1944 a fost unul din ini\xc8\x9biatorii manifestului intelectualilor adresat mare\xc8\x99alului Antonescu, prin care se cerea ie\xc8\x99irea din r\xc4\x83zboi a Rom\xc3\xa2niei._NEWLINE_A fost de asemenea unul din ini\xc8\x9biatorii ARLUS-ului._NEWLINE_La 6 martie 1945 a fost numit Ministrul S\xc4\x83n\xc4\x83t\xc4\x83\xc8\x9bii \xc3\xaen guvernul dr. Petru Groza._NEWLINE_\xc3\x8en aceast\xc4\x83 calitate a creat 60 de circumscrip\xc8\x9bii rurale noi, sanatorii, 100 de case de na\xc8\x99teri la \xc8\x9bar\xc4\x83, a dirijat campanii \xc3\xaempotriva tifosului exantematic, a febrei tifoide, a febrei recurente._NEWLINE_La 16 iulie 1946 \xc3\xaenceteaz\xc4\x83 din via\xc8\x9b\xc4\x83._NEWLINE_O plac\xc4\x83 memorial\xc4\x83 situat\xc4\x83 pe imobilul din Strada Speran\xc8\x9bei 13, Bucure\xc8\x99ti, Sectorul 2, reaminte\xc8\x99te c\xc4\x83 aici au locuit dr. Dumitru Bagdasar \xc8\x99i dr. Florica Bagdasar.'